કેવાં કપડાં પહેરવાં? : જો તમે વર્કિંગ મહિલા છો તો તમારે ખાસ ધ્યાન રાખવું પડશે. જો તમે ઑફિસમાં સલવાર-કમીઝ પહેરીને જતાં હો તો તમારે એવો ડ્રેસ પહેરવો જેનો કલર ન જતો હોય. તેમ જ ફૅબ્રિક પર પણ ધ્યાન આપવું પડે. જો વરસાદમાં તમે કૉટનનો ડ્રેસ પહેરશો તો એ શરીરને ચીપકી જશે અને કૉટન કપડાંમાંથી જલદી પાણી પણ નીકળતું નથી અને પાણી ટપક્યા કરશે. તમારે ખાસ કરીને સિન્થેટિક ફૅબ્રિકવાળો ડ્રેસ પસંદ કરવો. જો તમે ભીના પણ થાઓ તો એ શરીરને ચીપકતો નથી અને પાણી પણ જલદી નીકળી જાય છે. જો તમે કૉર્પોરેટ કંપનીમાં કામ કરો છો તો તમે ઍન્કલ લેન્ગ્થનું ટ્રાઉઝર પહેરી શકો અને એની સાથે સિન્થેટિક શર્ટ. ઍન્કલ લેન્ગ્થનું પેન્ટ પહેરવાનું એક જ કારણ કે એ નીચેથી ગંદું નહીં થાય અને એને ફોલ્ડ કરવાની પણ જરૂર નહીં પડે. ખાસ કરીને પલાઝો ન પહેરવા. પલાઝો ખૂલતાં કપડાંમાં આવે જે સમર માટે એકદમ પર્ફેક્ટ છે, પરંતુ વરસાદ માટે નહીં. જો તમે કૉટન પલાઝો વરસાદમાં પહેરીને નીકળશો તો એ પલાઝો નહીં લાગે, પણ ચૂડીદાર લાગશે. જો તમને પલાઝો પહેરવા જ હોય તો તમે સિન્થેટિક પહેરી શકો છો, જેમાંથી પાણી જલદી નીકળી પણ જાય અને શરીરને ચોંટતા પણ નથી. મૉન્સૂનમાં ખાસ કરીને ની-લેન્ગ્થ સ્કર્ટ પહેરી શકાય.